
Отдел „Закрила на детето” 

подава ръка …
       на децата,

           на родителите,

               на тези, 

             които искат да бъдат 

      родители
	 Отдел  „Закрила на детето“  при Дирекция „Социално подпомагане”

гр.Созопол е в процес на набиране, подбор, оценка и обучение на кандидати за приемни родители. Те могат да бъдат доброволни и професионални. В рамките на четиримесечно проучване кандидатите преминават през задължително обучение от квалифицирани специалисти. С утвърдените професионални приемни родители се сключва граждански  договор за предоставяне на социалната услуга.
       Приемната грижа може да бъде доброволна или професионална.


	        Утвърдените доброволни приемни семейства получават месечни средства за отглеждане на настаненото при тях дете, месечни помощи за деца по ЗСПД и еднократни помощи за задоволяване на извънредно възникнала нужда.
        Утвърдените професионални приемни семейства, получават месечни средства  за отглеждане на настаненото дете, месечни помощи за деца по ЗСПД и еднократни помощи за задоволяване на извънредно възникнала нужда, както и месечно възнаграждение.

         Месечното възнаграждение на професионалните приемни семейства се изчислява по следния начин:

· за отглеждане на едно дете – 150 % от минималната работна заплата;

· за отглеждане на две деца – 160 % от минималната работна заплата;

· за отглеждане на повече деца – 170 % от минималната работна заплата.




	Приемната грижа е алтернативна форма на отглеждане на деца. Настаняването и отглеждането на дете в приемно семейство има за цел да гарантира основното право на детето да расте и да се развива в семейна среда. 

Приемната грижа като социална услуга и мярка за закрила може да има и следните цели:

- да осигури за определен период от време сигурна и безопасна семейна среда за детето, която да допринесе за неговото пълноценно физическо, психическо и емоционално развитие;
- превенция на институционализацията на деца и осигуряване на подкрепа за биологичните родители в кризисни ситуации;

- подготовка на детето за самостоятелен живот и обучение/ развиване на социални умения;

- подготовка на деца, настанени в специализирани институции за реинтеграция в биологичното им семейство или осиновяване.


	         Приемната грижа означава да се грижиш за дете в твоя собствен дом, защото родителите му не са в състояние да полагат грижи за него. Приемните родители приемат детето като член на семейството.     Независимо от целта на настаняването на дете в приемно семейство, то трябва да се разглежда като временна мярка за детето.     Отглеждането в приемно семейство предоставя добра грижа и посрещане на нуждите на детето само за определен период, но не и постоянна семейна среда, каквато е биологичното семейство или семейството на осиновители. Приемно семейство са двама съпрузи или отделно лице, при което се настанява дете за отглеждане и възпитание.
     В процеса на оценяване на кандидатите се изследват възможностите им да осигурят материални условия за отглеждане и развитие на детето, включително лично пространство за детето в жилището им, притежаването на лични качества за полагане на добра приемна грижа по отглеждането и възпитанието на дете в сътрудничество със социален работник от ДСП. Проследява се възможността на приемните родители  за създаване на условия за емоционално развитие на детето, грижи за здравето и образованието му и адекватно посрещане на нуждите му.

